Australijski nogomet
Australijski nogomet je timski sport koji se igra sa 18 igrača u polju, a igra se na igralištu za kriket ili sličnom ovalnom igralištu, koje mora biti dugo 135-185 metara, te široko 110-150 metara. Igra se loptom jajastog oblika, koja je različita od one kojom se igra ragbi ili američki nogomet. Sličan je ragbiju, američkom nogometu i keltskom nogometu a koristi i neke elemente iz nogometa. To je australijski nacionalni sport, te je najpopularniji sport u Australiji uz kriket, ragbi ligu, ragbi uniju i nogomet. Nastao je u Melbourneu, odakle su i najpoznatiji klubovi, i gdje je australijski nogomet najpopularniji. S vremenom se proširio i na ostatak Australije. Osim u Australiji ovaj sport je popularan i u još nekim okeanijskim zemljama, dok je u ostatku svijeta malo popularan ili gotovo nepoznat, uz tek poneku nacionalnu ligu.